Document ID: 32007R1248

UREDBA SVETA (ES) št. 1248/2007
z dne 22. oktobra 2007
o razveljavitvi Uredbe (ES) št. 2040/2000 o proračunski disciplini
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti ter zlasti členov 37, 279 in 308 Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju mnenja Računskega sodišča (2),
ob upoštevanju naslednjega:
(1)
Uredba Sveta (ES) št. 2040/2000 z dne 26. septembra 2000 o proračunski disciplini (3) določa pravila za zagotavljanje ustreznega upravljanja odhodkov Skupnosti, in sicer tistih v zvezi Jamstvenim oddelkom Evropskega kmetijskega usmerjevalnega in jamstvenega sklada in tistih v zvezi z rezervami za zunanje ukrepe, v skladu z načeli dobrega finančnega poslovodenja, dogovorjenimi v Medinstitucionalnem sporazumu z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka (4).
(2)
Kar zadeva del I Uredbe (ES) št. 2040/2000 v zvezi s kmetijskimi odhodki, zgornje meje, določene v večletnem finančnem okviru za obdobje 2007-2013, v Prilogi I k Medinstitucionalnemu sporazumu med Evropskim parlamentom, Svetom in Komisijo z dne 17. maja 2006 o proračunski disciplini in dobrem finančnem poslovodenju (5) („Medinstitucionalni sporazum iz leta 2006“), izključujejo potrebo po ohranjanju kmetijske smernice iz Uredbe.
(3)
Ostale določbe glede proračunske discipline v zvezi s kmetijstvom iz dela I Uredbe (ES) št. 2040/2000 so nadomestili členi 18, 19 in 20 Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (6).
(4)
Kar zadeva del II Uredbe (ES) št. 2040/2000 v zvezi z rezervami za zunanje ukrepe, posebne določbe in ukrepi, ki pomenijo izjemo v okviru sistema virov lastnih sredstev, niso več potrebni za financiranje Jamstvenega sklada in rezerve za nujno pomoč. Rezervo za jamstva za posojila je finančni okvir za obdobje 2007-2013 iz Medinstitucionalnega sporazuma iz leta 2006 nadomestil s proračunsko vrstico pod razdelkom 4 „EU kot globalni partner“. Glavna načela glede rezerve za nujno pomoč so določena v Uredbi Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (7), znesek te rezerve in pogoji za njeno uporabo pa so določeni v Medinstitucionalnem sporazumu iz leta 2006. Ker ni neposrednih interesov tretjih oseb, teh pravil ni treba vključiti v uredbo.
(5)
Vse določbe Uredbe (ES) št. 2040/2000 so tako postale odvečne.
(6)
Uredbo (ES) št. 2040/2000 bi bilo zato treba razveljaviti -
SPREJEL NASLEDNJO UREDBO:
Člen 1
Uredba (ES) št. 2040/2000 se razveljavi z učinkom od 1. januarja 2007.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 22. oktobra 2007

Labels: 11
15